Komisijos Direktyva 2003/83/EB
2003 m. rugsėjo 24 d.
derinanti su technikos pažanga Tarybos direktyvos 76/768/EEB dėl valstybių narių įstatymų, susijusių su kosmetikos gaminiais, suderinimo II, III ir VI priedus
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1976 m. liepos 27 d. Tarybos direktyvą 76/768/EEB dėl valstybių narių įstatymų, susijusių su kosmetikos gaminiais, suderinimo [1] su paskutiniais pakeitimais, padarytais Komisijos direktyva 2003/80/EB [2], ypač į jos 8 straipsnio 2 dalį,
pasikonsultavusi su Kosmetikos gaminių ir vartotojams skirtų nemaisto produktų moksliniu komitetu,
kadangi:
(1) Benzoilperoksidas ir hidrochinonmetileteris (4-metoksifenolio sinonimas) šiuo metu yra įtraukti į II priedą, hidrochinonui jau taikomi III priede nustatyti apribojimai ir reikalavimai. Kosmetikos gaminių ir vartotojams skirtų nemaisto produktų mokslinis komitetas (toliau - KGVSNPMK) priėjo išvados, kad dėl mažo vartotojo poveikio benzoilperoksido, hidrochinono ir hidrochinonmetileterio naudojimas dirbtinių nagų sistemose nekelia rizikos. Todėl II priedo nuoroda Nr. 178 ir III priedo 1 dalies nuoroda Nr. 14 turėtų būti atitinkamai iš dalies keičiamos; II priedo nuorodą Nr. 382 reikėtų išbraukti, o į III priedo 1 dalį reikėtų įtraukti nuorodas Nr. 94 ir 95.
(2) KGVSNPMK mano, kad dialkanolamino druskų toksikologinis poveikis, o ypač tai, kad nitrozaminų susidarymo lengvumas primena atitinkamas dialkanolaminų savybes, o jų druskų savybės labai panašios į atitinkamų dialkanolaminų analogų savybes sudaryti nitrozaminus. Terminai "dialkanolaminai" ir "dialkilaminai" yra "antrinių alkanolaminų" ir "antrinių alkilaminų" sinonimai, o pastarieji pavadinimai yra aiškesni. Taigi reikėtų iš dalies pakeisti II priedo nuorodą Nr. 411 ir III priedo 1 dalies nuorodas Nr. 60, 61 ir 62.
(3) KGVSNPMK padarė išvadą, kad junginys 2,4-diaminopirimidin-3-oksidas (CAS Nr. 74638-76-9) gali būti saugiai naudojamas kosmetikos gaminiuose esant ne didesnei kaip 1,5 % koncentracijai. Todėl 2,4-diaminopirimidin-3-oksidą reikėtų įtraukti į III priedo 1 dalį kaip nuorodą Nr. 93.
(4) KGVSNPMK mano, kad 1,2-dibrom-2,4-dicianbutano naudojimas turėtų apsiriboti nuplaunamaisiais gaminiais ir šiuo metu leidžiama didžiausia koncentracija turėtų būti ne didesnė kaip 0,1 %. Todėl VI priedo 1 dalies nuoroda Nr. 36 turėtų būti atitinkamai iš dalies keičiama.
(5) Todėl reikėtų atitinkamai iš dalies pakeisti Direktyvą 76/768/EEB.
(6) Šioje direktyvoje numatytos priemonės atitinka Kosmetikos gaminių nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 76/768/EEB II, III ir VI priedai iš dalies keičiami taip, kaip nurodyta šios direktyvos priede.
2 straipsnis
1. Valstybės narės imasi visų būtinų priemonių, kurios užtikrintų, kad nuo 2005 m. kovo 24 d. Bendrijos gamintojai ir Bendrijoje įsisteigę importuotojai nepateiktų į rinką gaminių, kurie neatitinka šios direktyvos.
2. Valstybės narės imasi būtinų priemonių, kurios užtikrintų, kad nuo 2005 m. rugsėjo 24 d. 1 dalyje nurodyti gaminiai nebūtų parduodami arba realizuojami galutiniam vartotojui.
3 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 2004 m. rugsėjo 24 d., įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
4 straipsnis
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 2003 m. rugsėjo 24 d.